Lav et referat af nedenstående tekst:

Tekst:
En regulær elevflugt. Usikkerheden omkring fremtiden for Byplanvejens Skole er nu så massiv, at 23 nuværende og otte kommende elever på bare to uger har valgt skolen fra. Christian Lillelund er en af de forældre, der har taget den tunge beslutning på vegne af sin datter - der nu starter på Gug Skole. - Rammerne, både tidsplanen og den økonomiske ramme er bare ikke til stede, for at sikre en god skole, og de rammer kommunen har stillet op, det hænger ikke sammen, og så får man bare ondt langt ind i maven, siger han. Christians Lillelunds ældste datter går i 9. klasse på Byplanvejens Skole, så hun siger naturligt farvel til skolen efter 9. klasse til sommer. VIDEO: Se hele indslaget om elevflugt: Ingen dialog Familien Lillelund er langt fra de eneste, der har sagt farvel til Byplanvejens Skole. For siden det kom frem at Aalborg Kommune har planer om sammenlægningen, er 23 elever blevet meldt ud nu, mens ni elever, der var skrevet op til skolestart efter sommerferien, ikke starter alligevel. - Ud fra det der er præsenteret, kan vi ligeså godt træffe beslutningen nu, for vi har ikke fornemmelsen af, at der er åbnet for dialog, siger Christian Lillelund. Det kommer ikke bag på Byplanvejens Skolebestyrelse, at forældrene vælger at reagere. - Det er det, vi hele tiden har prøvet at gøre politikerne opmærksomme på - at der ville være en konsekvens, siger Nina Stilling fra skolebestyrelsen. Ifølge hende har udsigten til sammenlægningen med Seminarieskolen indtil videre skabt stor uro, da flere ikke er enige i, at sammenlægningen vil give det bedste skoletilbud. - Som vi ser det, så giver det en socioøkonomisk sammensætning på den nye skole, som som er meget svær at få noget godt ud af, lyder det fra Nina Stilling. En bedre løsning på bordet Tidligere har skolebestyrelsen prøvet at råbe op med et åbent brev til politikerne og en demonstration. - Dels kom det her som lynet fra en klar himmel, det betyder også at i forældregruppen er der meget lidt ejerskab over den løsning, vi er blevet præsenteret for, og der er mange, der har svært ved at se sig selv i det, siger bestyrelsesmedlem Nina Stilling. Ifølge formanden for Børne- og Undervisningsudvalget kommer det ikke til at ændre noget, at flere forældre nu melder deres børn ud. - Jeg havde dog hellere set, at de havde brugt noget tid og kræfter på at fortælle mig, hvordan den nye sammenlagte skole skal se ud. Det er jeg meget mere interesseret i, siger Morten Thiessen (C). Han mener også, at forældrene har mulighed for at blive hørt. - Det er netop det der er en otte ugers høring til, for at de kan komme til orde og om der findes en bedre løsning. Dog skal der ifølge Morten Thiessen meget til, før han mener det er realistisk at sammenlægningen droppes. - Skal der ske ændringer, skal man kunne fremlægge en bedre løsning end der er på bordet nu, og sker det, er vi selvfølgelig klar til at lytte. Ingen anden udvej Skolebestyrelsen på Byplanvejens Skole er klar over, at der er problemer i deres skoledistrikt, som skal løses, men de er ikke enige i kommunens metode. - Jeg er klar over, vi har nogle udfordringer i vores område, men vi ser mange andre muligheder for at løse de her udfordringer på en måde, som kunne gavne alle børn, vi har i området, siger Nina Stilling. Hos Christian Lillelund og familien er det ikke lysten til en ny skole, der gør, at de har truffet den tunge beslutning. Men de har ikke set andre udveje - og det, selvom beslutningen om sammenlægningen ikke er endegyldigt truffet endnu. - Der bliver sagt direkte, at beslutningen er truffet, så det det handler om, hvordan man skaber en god kommende skole. Planerne om sammenlægning er sendt i otte ugers høring. Imens arbejder forældrebestyrelsen videre med en plan om blandt andet et borgermøde, der bliver afholdt i næste uge.

Referat:
31 elever er meldt ud af Byplanvejens Skole efter planer om sammenlægning med naboskolen. Skolebestyrelsen frygter, det kun er begyndelsen.